Baldassare Longhena

Baldassare Longhena, nado en Venecia en 1598 e finado no mesmo lugar en 1682, foi un arquitecto italiano do século XVII, un dos máis célebre e representativos do seu tempo.

 Vida e obra 
Nado en Venecia nunha humilde familia orixinaria da provincia de Brescia (seu pai era pedreiro), Longhena tivo como mestre a Vincenzo Scamozzi. Introducido desde novo en relación coa poderosa familia Contarini, comezou pouco despois, xa na vintena de idade a lucirse coas obras de renovación do pazo Malipiero (1621-1622) e coa radical reestruturación do pazo Giustinian-Lolin (1623).

 Santa María della Salute 
Varios anos despois, en 1631 foi encargado de proxectar e erguer a Basílica de Santa María della Salute, a súa creación máis significativa e unha das grandes xoias do barroco véneto e italiano.
A Basílica foi construída a causa dun ex voto realizado pola cidadanía logo de sufriren unha terríbel epidemia de peste que danou, en 1630, Venecia e gran parte da Italia setentrional. 
O corpo central, de planta octagonal, e coroado por unha cúpola que destaca impoñente na Punta do Mar e é perfectamente visíbel ora desde o Canal Grande ora desde a praza de San Marcos. O severo clasicismo do seu interior contrasta nidiamente coas atrevidas concepcións escenográficas da parte externa articulada en formas ricas de movemento propias da inspiración barroca. A construción da Basílica de Santa María della Salute precisou medio século: o edificio non foi inaugurado de feito até 1687, cinco anos despois da morte do seu creador.

 Outras obras 
A actividade de Longhena concentrouse sobre todo en Venecia e nas veciñanzas inmediatas da cidade das canles. Entre as súas maiores realizacións, ademais de Santa Maria della Salute, cómpre sinalarmos:
 O Duomo de Chioggia, destruído por un incendio en 1623 e refeito por Longhena a partir do ano 1633);
 A Procuradoría Nova, en Venecia, que deixara incompleta Vincenzo Scamozzi, e que foi terminada por Longhena en torno a 1640);
 A escalinata da biblioteca de San Giorgio Maggiore, en Venecia (1641-1646);
 O Pazo Belloni-Battaglia, en Venecia (1648-1660);
 A Capella Vendramin en San Pietro di Castello, Venecia (1649);
 Santa María de Nazareth, máis coñecida como Chiesa degli Scalzi, en Venezia (1656-1663);
 Ca' Pesaro, Venecia (1659-1682, completada por Antonio Gaspari en 1710);
 A fachada d igrexa de San Salvador, en Venecia (1663-1664);
 A igrexa dell'Ospedaletto dedicada a San Xoán e San Paulo, en Venecia (1667-1678);
 Ca' Rezzonico, Venecia (Ex Palazzo Bon, 1667-1682, completada por Giorgio Massari no ano 1756).

 Influencia e carácter 
Longhena estivo profundamente influenciado por dous grandes mestres do Cinquecento italiano, Jacopo Sansovino e Andrea Palladio. Plenamente inserto nas correntes barrocas do seu tempo, este grande arquitecto foi quen de dotar a algunhas das súas obras dunha suntuosidade e duns efectos de chiaroscuro, cargados de profundo dramatismo, como podemos observar, especialmente, na que foi a súa obra mestra indiscutíbel: a Basílica de Santa María della Salute.

 Discípulos 
Aprendices, e posteriormente colaboradores de Longhena, foran Giuseppe Sardi (1630-1699) e Antonio Gaspari (1670-1738). O primeiro, orixinario de Lugano, traballou ao lado do grande mestre na execución da igrexa do Ospedaletto, mentres o segundo continuou, como xa foi sinalado arriba, as obras da edificación da Ca' Pesaro logo da morte de Longhena.

 Galería 

 Véxase tamén 
 Bibliografía 
 Giuseppe Cristinelli: Baldassare Longhena: architetto del '600 a Venezia. Venecia, Marsilio, 1978
 Douglas Lewis: Baldassare Longhena. Recensione di G. Cristinelli, Baldassare Longhena: architetto del '600 a Venezia, in “Arte Veneta”, xxvii (1973), pp. 328–330
 Daniela del Pesco: L'Architettura del seicento, da serie Storia dell'arte in Italia. Utet, Torino, 1998
 Martina Frank: Baldassare Longhena. Venezia, Istituto Veneto di Scienze, Lettere ed Arti, 2004
 Andrew Hopkins: "Baldassare Longhena". Milán. 2006

 Outros artigos 
 Barroco
 Arquitectura barroca

Categoría:Arquitectos do Barroco
Categoría:Arquitectos de Italia do século XVII
Categoría:Nados en 1598
Categoría:Finados en 1682
Categoría:Nados en Venecia